དགུང་གྲངས་སོ་བདུན་པ་རབ་བྱུང་བཅུ་དྲུག་པའི་ས་ཕོ་རྟལོར་ཨེར་སྟི་ཚེ་རིང་དང་།ཕུན་ཚོགས་བཀྲ་ཤིས།སོ་རྒྱག་སྟོབས་ལྡན།སྐ་སེར་ཇ་པོ།རྒྱ་ར་འཇིགས་མེད།དཀྱིལ་གདོང་དཔལ་ལྡན་དབང་ཆེན་སོགས་གཙོས་ཆབ་འགག་འདུས་སྡེ་རྗེ་འབངས་རྣམས་ཀྱིས་སླར་ཡང་དཀྱིལ་གདོང་སྔགས་ཁང་དུ་གདན་དྲངས་ཏེ།དེར་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་ཞེས་བྱ་བ་སླར་གསོ་བྱས་ནས་ཆོས་སྒོ་ཕྱེས་པ།གཙུག་ལག་ཁང་གསར་བའི་རྒྱ་ཕབས་ཀ་རིང་ཟུར་གྱི་གློ་འདོགས་དང་།གན་ཇི་རའི་གསེར་ཏོག་རི་དྭགས་ཕོ་མོ་ཆོས་འཁོར་དང་བཅས་པ་སྔོན་ཆད་ལས་ཀྱང་ལེགས་པར་གྲུབ་ཅིང་།དད་ལྡན་རྗེ་འབངས་རྣམས་ཀྱིས་རང་གི་སྲོག་ལ་མ་འཛེམས་པར་དུས་འགྱུར་ཆེན་པོ་ལས་བསྐྱབས་ཏེ་ཉར་ཚེགས་སྦེད་གསང་གང་ཐུབ་བྱས་པའི་སྐུ་གོང་མ་གྱི་ལིང་གཏེར་ཆེན་ཐེག་མཆོག་རྡོ་རྗེའི་དངུལ་གདུང་མཆོད་རྟེན་གྱི་གཟུངས་འཐུག་དང་ཨྱོན་གཙོ་འཁོར་གསུམ་གྱི་གཟུངས་འཇུགམ་གཟའ་རྡོར་གསུམ་གྱི་རྟེན་ཐང་།ཞི་ཁྲོའི་རྟེན་ཐང་བྱིན་ཅན་སོགས་སླར་ཡང་ཁོང་གི་ཕྱག་ཏུ་ཕུལ།ཁོང་གིས་ཀྱང་གང་འཚམས་ཀྱི་བྱ་དགའ་དང་ཡི་རངས་བསྔོ་སྨོན་རྒྱ་ཆེར་མཛད་དེ་རྟེན་རྙིང་གྲགས་ཅན་སོགས་གཟུངས་གཞུག་ཏུ་ཕུལ་ནས་རྟེན་བཞེངས་གསར་བ་གང་ལེགས་མཛད།དེ་ལྟར་ཁོང་གི་ལྷ་སྡེ་རྗེ་འབངས་རྣམས་ལ་ཐུགས་རྗེས་གཟིགས་ཤིང་ཆོས་ཀྱི་བདུད་རྩིས་ཚིམ་པར་མཛད།